Приветствие на

**проф. д-р БОРИСЛАВ БОРИСОВ, почетен ректор и ректор на УНСС в периода 2003-2011 г.**

Уважаеми господин ректор,

Уважаеми колеги,

Уважаеми първокурсници,

Много ме впечатлиха докладът на ректора и съдържателното слово на г-н Искров.

Преди няколко дни бях на рожден ден в тесен кръг, на който присъстваха известен наш политик и държавник и неговият племенник – кандидат-студент в УНСС. Разказвахме си студентски спомени, кой какво е следвал... Нашият приятел политикът е завършил друг университет – също с традиции, уважаван. В един момент племенникът му каза : „Вуйчо, все пак уважаван човек си в тази държава, по телевизията излизаш, авторитет имаш… Недей да казваш кой университет си завършил. Знаеш, че в България има само един университет и това е УНСС!“ Да, това е истина, макар да звучи шеговито.

Тук беше показана книгата, посветена на 90-годишнината на УНСС. Когато тя се пишеше от нашите колеги от катедра „Стопанска история“, когато поставяхме паметника на проф. Бобчев и когато неговото име се възстановяваше, защото малко бе позабравено, но не по вина на УНСС, първо ми направи впечатление, че няма период от създаването на университета през 1920 г., та и досега, в който срещу него да не се е водила унищожителна битка за ликвидацията му. Дали да бъде ликвидиран въобще или да бъде приобщен в структурата на друг „по-лаком“ университет, е друг въпрос. И дори в периода 1945-1947 г. донякъде са успели да го обезличат до равнището на някакъв си факултет. В същото време виждате, че днес университетът ни е бизнес университет номер едно в България, сред първите 20 на Европа и сред първите 50 на бизнес университетите в света, за разлика от другия университет, който ни беше погълнал, и който сега е на „почетното“ 600 и някое си място.

Задавам си въпроса: Кое е това, което кара нашият университет да живее и да се развива? Кое е това, което го прави толкова жизнеспособен? Кое е това в корените, което кара дървото да расте непрекъснато и да се превръща във вековен дъб, с нови и нови филизи - ето и тази година, това са нашите първокурсници. За мен отговорът е следният: Това, което е заложено във фундамента на университета, това, което беше споменато и в доклада на ректора, и в изказването на Иван Искров, това и как се е именувал университета – това е Свободата. Но свободата на духа, не свободата на слободията! Свободата на идеите, но не на духовното разпищолване! Свободата да уважаваш традициите, но и да ги създаваш! Свободата на академичната толерантност! И това, което води УНСС към успехите през тези близо 100 години, аз ще нарека академична приемственост. Приемственост на свободния дух, на традициите, на академичната толерантност, на положителното, на всичко онова създадено добро, което сега се доразвива. А това, драги приятели, означава градеж!

И днес, след като осем години като ректор съм откривал учебната година в нашия университет, при откриването сега на учебната година, мога спокойно да кажа, че новото ректорско ръководство, в своята дейност достойно спазва тази десетилетна традиция в развитието на университета - на приемственост в позитивното и на новите идеи за градежа на УНСС.

**Честита нова учебна година!**